**Poduri de suflet**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe ringul de slove trenează cuvântul

Păşind printre rime obosit, ameţit,

Prin gânduri aride îmi şuieră vântul

Ce-aleargă prin zodii, de blestem însoţit.

Pe poduri de suflet stau umbre în zeghe

Cu doruri, ce-n taină pe lacrimi plutesc,

Lumina din sensuri în gânduri priveghe

Şi-ncerc să rup taina dar nu reuşesc.

E-atâta de rece exaltarea în orb

Şi-atâta de caldă mâhnirea bolnavă,

Pe-atom de durere mi-se-aşează un corb

Ce croncăne-ntruna şi scuipă otravă.

Tăioase cuvinte stârnesc nebunie

Iar noaptea mă prinde cu cătuşe de zori,

Şi plouă cu frică pe alba hârtie

Şi ţipă arena fără glasuri de-actori.

Pe spaima de mâine îmi scriu irealul

În timpul ce vine cu mişei hămesiţi,

Mă doare abisul, şi-mi roade moralul

Lăsându-mi doar ochii cu regrete ticsiţi.

23.01.2019